Yanks smee planne op vliegtuig | Netwerk24
08 Desember 2019 18:12
Tiger Woods mis Saterdag sy sethou op die 13de putjie in die laaste ronde van die Hero World Challenge in Nassau in die Bahamas. Foto: AP
Hy sou sy aandag dadelik verskuif na sy rol as Amerika se spelende kaptein in vandeesweek se Presidentebeker-toernooi teen die Internasionale Span.
Woods, die gasheer in die Bahamas, was met vyf putjies oor nog ’n gesamentlike voorloper, maar het op die 14de ná drie swak houe een hou meer as baansyfer aangeteken. Hy was daarna uit die wedloop.
Hy het eindelik 69 (drie minder as syfer) aangeteken en vier houe agter die Sweed Stenson geëindig.
“Ek het my kanse gehad. Ek het nie baie sethoue laat val of baie voëltjies aangeteken nie,” sê Woods.
Woods sal op die lang vlug na Australië baie tyd hê om te peins oor wat verkeerd geloop het.
Sy spanmaats sal saam met hom op die vlug wees en hulle sal baie tyd hê om planne te smee.
Ek het my kanse gehad. Ek het nie baie sethoue laat val of baie voëltjies aangeteken nie.
“Ons gaan vir 23 uur opgesluit wees. Ons wil die vlug geniet, bietjie gesels, ’n paar vergaderings hê en dan sal almal weet wat hul rolle gaan wees,” het hy gesê.
’n Baie warm dag word vir Maandag in Melbourne voorspel voordat die temperatuur later in die week sal afkoel.
“Tipies Melbourne,” het Woods gesê van ’n stad wat dikwels vier seisoene in ’n dag beleef.
Die Amerikaner sal in sy negende Presidentebeker-toernooi aantree. Sy spanmaats is Patrick Cantlay, Bryson DeChambeau, Tony Finau, Rickie Fowler, Dustin Johnson, Matt Kuchar, Patrick Reed, Xander Schauffele, Webb Simpson, Justin Thomas en Gary Woodland.
Die toernooi begin Donderdag by die Royal Melbourne-klub. – Reuters
Meer oor: Tiger Woods | Henrik Stenson | Gholf